钦定古今图书集成/明伦汇编/皇极典/第225卷 > 有虞氏
## 钦定古今图书集成/明伦汇编/皇极典/第225卷 > 有虞氏

### 帝舜

按《书经舜典》曰：“若稽古帝舜曰：重华协于帝，濬哲文
明，温恭允塞。元德升闻，乃命以位。”

〈蔡传〉言舜深沈而有智，文理而光明，和粹而恭敬，诚信而笃实，有此四者，幽潜之德，上闻于尧，尧乃命之以职位也。

慎徽五典，五典克从。纳于百揆，百揆时叙。宾于四门，
四门穆穆。纳于大麓，烈风雷雨弗迷。

〈大全〉陈氏《雅言》曰：“圣德及人而人化之，圣德感天而天相之，功用神速，至诚不乱，非圣人不能也。”

帝曰：“格，汝舜，询事考言，乃言底可绩。三载汝陟帝位，
舜让于德，弗嗣。”　《大禹谟》：“皋陶曰：‘帝德罔愆，临下以
简，御众以宽，罚弗及嗣，赏延于世。宥过无大，刑故无
小，罪疑惟轻，功疑惟重。与其杀不辜，宁失不经，好生
之德，洽于民心’”，兹用不犯于有司。

〈大全〉吕氏曰：自《临下以简》以下，皆舜好生之德。

帝曰：“咨，禹，惟时有苗弗率，汝徂征？”禹乃会群后，奉辞
伐罪。三旬，苗民逆命。益赞于禹曰：“惟德动天，无远弗
届；满招损，谦受益，时乃天道。”帝初于历山，往于田，日
号泣于旻天。于父母负罪引慝，祗载见瞽瞍，夔夔齐
栗，瞽亦允若。至𫍯感神，矧兹有苗。禹拜昌言曰：“俞。”班
师振旅。帝乃诞敷文德。舞于羽于两阶，《七旬有苗》格。

〈蔡传〉言舜敬其子职之事，以诚孝感格，虽瞽瞍顽愚，亦且信顺之。〈大全〉张氏曰：“舜之文德素敷”，至此又诞敷之圣人，躬自厚之意。

按《孔子家语好生》篇：“孔子曰：‘舜之为君也，其政好生
而恶杀，其任授贤而替不肖。德若天地而静虚，化若
四时而变物。是以四海承风，畅于异类；凤翔麟至，鸟
兽驯德。无他，好生故也’。”

按《史记五帝本纪》：虞舜者，名曰重华，父瞽，瞍盲。舜母
死，瞽瞍更娶妻而生象。象傲，瞽瞍爱后妻子，常欲杀
舜，舜避逃，及有小过则受罪。顺事父及后母与弟，日
以笃谨，匪有懈。年二十以孝闻。三十而帝尧问可用
者，四岳咸荐。虞舜曰：“可。”于是尧乃以二女妻舜，以观
其内，使九男与处，以观其外。舜居妫汭内，行弥谨，尧
二女不敢以贵骄，事舜亲戚甚有妇道。尧九男皆益
笃。舜耕历山，历山之人皆让畔；渔雷泽，泽上人皆让
居；陶河滨，河滨器皆不苦。窳一年而所居成聚，二年
成邑，三年成都。舜得举，用事。二十年而尧使摄政，摄
政八年而尧崩。三年丧毕，让丹朱，天下归舜，四海之
内咸戴帝舜之功。于是禹乃兴《九招》之乐，致异物凤
凰来翔，天下明德，皆自虞帝始。

按贾谊《新书修政语》：“帝舜曰：‘吾尽吾敬以事吾上，故
见谓忠焉；吾尽吾敬以接吾敌，故见谓信焉；吾尽吾
敬以使吾下，故见谓爱焉。是以见爱亲于天下之民，
而见贵信于天下之君，故吾取之以敬也，吾得之以
敬也’。”故欲明道而谕教，唯以敬也。故欲明道为忠必
服之。

按《大戴礼记五帝德篇》：“宰我曰：‘请问帝舜？孔子曰：‘蟜
牛之孙，瞽瞍之子也，曰重华。好学孝友，闻于四海。陶
渔事亲，宽裕温良，敦敏而知时，畏天而爱民，恤远而
亲近。承受大命，依于倪皇，叡明通知，为天下王。使禹
敷土，主明山川，以利于民；使后稷播种，务勤嘉谷，以

作士，忠信疏通，知民之情。契作司徒，教民孝友，敬政
率经，其言不惑，其德不慝，举贤而天下平。”